次韵程正輔遊碧落洞
作者：蘇軾
朝代：宋

paragraphs: 空山不難到，絕境未易名。
何時謫仙人，來作鈞天聲。
胸中幾雲夢，餘地多恢宏。
長庚與北斗，錯落綴冠纓。
黄公獻紫芝，赤松饋青精。
溪山久寂寞，請續離騷經。
抱枝寒蜩咽，繞耳飛蚊清。
謫仙撫掌笑，笑此羽皇銘。
我頃嘗獨遊，自適孤雲情。
君今又繼往，霧雨愁青冥。
感君兄弟意，尋羊問初平。
玉牀分箭鏃，不忍獨長生。
詩成輒寄我，妙絕陶謝并。
孤鴻方避弋，老驥猶在坰。
鳥獸如可羣，永寄槁木形。
何山不堪隠，飲水自修齡。